Choꞌn tzun cyoponeꞌn Jesús le amaꞌl yi na biꞌaj Getsemaní.
Beneꞌn tzun tlol scyetz yi eꞌ ẍchusbeꞌtz:
—Cꞌolchin quen tuꞌwok tzoneꞌj,
jalen peꞌk nchimben tzaj tan nachleꞌn Kataj.
Yi beneꞌn,
ntin eꞌ ben tcyꞌal Luꞌ,
Jacow tu Waꞌn.
Xeꞌteꞌn nin ban talmaꞌ Jesús tan txukneweꞌn tan paj xoꞌw nin bis.
Itzun ben tlol scyetz:
—Chin bis nin na nicyꞌan.
Jalt nin tan inquimeꞌn taꞌn.
Nquentuꞌwok tzoneꞌj poro quil cxwitwok.
Teleꞌn tzun ẍkansal tib joylaj len muꞌẍ,
nin ben jokbal tib wuxtxꞌotxꞌ tan jakleꞌn tetz Ryos,
yi ko at rmeril tan qui tijol yi jun qꞌuixcꞌujaꞌtz yi txꞌaklij swutz iꞌ.
Je tzun tal iꞌ yi toqueꞌn tan nachleꞌn Kataj:
“Taꞌ,
iluꞌ Intaj,
nin na el intxum tetz yi quiꞌc nin jun takleꞌn yi quiꞌk xcyeꞌuꞌ teꞌj,
nink chinjatxlenuꞌ tkꞌab yi jun qꞌuixcꞌuj yi txꞌaklij tzinwutz.
Poro qui na waj yi wetz wajbil Taꞌ,
ma na ntin yi teruꞌ tajbiluꞌ,”
stzun iꞌ.
Ma yi pakxeꞌn kale ateꞌ quent yi eꞌ ẍchusbeꞌtz,
na chiwit len.
Beneꞌn tzun tlol tetz Luꞌ:
—Simón,
¿na peꞌ cẍwit?
¿Quiꞌc nin poloꞌ rmeril yi nink mamucꞌ jun or watl?
Elk iwatl,
nin nachwok Kataj tan qui ibeneꞌn tul il.
Bintzinin na el italmaꞌ tan wuchꞌeyeꞌn,
poro qui na xtxꞌaj yi iwankil.
Beneꞌn tzun junt tir Jesús tan nachleꞌn Kataj nin iteꞌn nin yolaꞌtz taltz.
Yi pakxeꞌn tzaj junt tir iꞌ na chiwit len cuꞌn yi eꞌ ẍchusbeꞌtz,
na ocnak cyen tunin bow chin chiwatl.
Ej nin yi jiloneꞌn Jesús scyetz,
cyaꞌl nin jun yi tzaꞌwen tzaj yi yol iꞌ.
Nin yi pakxeꞌn tzaj le toxiꞌn tir nin taltz scyetz:
—Baꞌn cxwitwok jaluꞌ.
Baꞌn cxujeꞌwok ko yaꞌtz itajbil.
Poro yi in wetz yi in Bajx Cyꞌajol ja wiꞌt opon oril tan imbeneꞌn jatxij ẍchikꞌab yi eꞌ juchul il.
Poro or tzijeꞌnwok,
quin,
na je yi jatxol wetz,
chuꞌl tziꞌneꞌj.
I cunin na tzan Jesús tan yol yi tponeꞌn Judas teꞌj.
Yi Judas iꞌ jun scyeri yi coblaj ẍchusbeꞌtz Jesús.
Xomcheꞌ jun cꞌoloj wunak teꞌj.
Cyꞌaꞌn len spar tu tzeꞌ cyaꞌn.
Chakijcheꞌ cyakꞌun yi eꞌ wiꞌtz paleꞌ scyuchꞌ yi eꞌ txꞌolol xoꞌl yi ley Moisés nin eꞌ wiꞌ banl wiꞌ scyetz judiy.
Inti Judas,
yi cꞌayin nin Jesús,
nsken tal iꞌ scyetz yi ẍeꞌn sban iꞌ tan ẍchajleꞌn Jesús scyetz.
Je yol iꞌeꞌj:
“Yi jun yil tzintzꞌubeꞌn xak stziꞌ itzun iꞌaꞌstz,
nintzun chitzꞌameꞌnuꞌ-tz,
nin quicyꞌajninuꞌ-tz,”
chij iꞌ.
Itzun yi tponeꞌn Judas le jun luwaraꞌtz,
cyenin tzun beneꞌntz swutz Jesús,
itzun taltz:
—Quech Taꞌ.
Nintzun ben tan stzꞌubleꞌn xak stziꞌ Jesús.
Chibeneꞌn tzuntz tan stzꞌamleꞌn Jesús,
nin cuꞌ chitzꞌamoltz,
tan beneꞌn pres.
Poro at tzun jun scyeri yi eꞌ yi ateꞌ te Jesús nin jetzaj tcyꞌal yi tetz spar.
Nin loꞌon yi ẍchakum yi wiꞌtz paleꞌ taꞌn,
ninin el jalaj ẍchin taꞌn.
Yi xtxꞌamxeꞌn Jesús cyaꞌn,
itzun ben tloltz scyetz:
—¿Mbi xac cyꞌaꞌn spar tu tzeꞌ cyaꞌnuꞌ tan intzꞌamleꞌn?
¿In peꞌ alkꞌom ẍchiwutzuꞌ?
¿Mbi tzuntz qui jeꞌ chitzꞌamoluꞌ in te yi na chintzan tzaj tan chichusleꞌnuꞌ le templo?
Poro tajweꞌn cuꞌn tan teleꞌn cuꞌn te yi eꞌchk takleꞌneꞌj yi na bajij sweꞌj jalcuꞌn,
na tzꞌibaꞌnt cyen cyakꞌun yi eꞌ elsanl stziꞌ Ryos tentz,
yi yaꞌstzun sbajoktz,
—chij Jesús bantz.
Cyeleꞌn tzun ojk cyakil yi eꞌ ẍchusbeꞌtz,
nin cyaj cyen tetz Jesús ẍchuc.
At tzun jun xicy yi ẍchusbeꞌtz Jesús yi xomnin wutz chicoc yi eꞌ contr Jesús.
Txowiꞌn jun xbuꞌk taꞌn.
Cyoqueꞌn tzun yi eꞌ contr tan stzꞌamleꞌn kloꞌ.
Poro quinin eꞌ xcyeꞌ tan stzꞌamleꞌn.
Ntin xbuꞌk txꞌamx cyen cyaꞌn.
Chaꞌstzun te cyaj cyen tuꞌ tilol xicy yi xbuꞌk,
nin el ojkujtz.
Txꞌanl cuntuꞌ iꞌ.
Quiꞌc beꞌch tetz yi teleꞌn ojk.
Beneꞌn tzun quicyꞌal Jesús swutz yi wiꞌtz paleꞌ.
Tircuꞌn tzun cyoponeꞌn yi eꞌ wiꞌtz paleꞌ,
scyuchꞌ yi eꞌ wiꞌ banl wiꞌ,
nin scyuchꞌ yi eꞌ txꞌolol xoꞌl yi ley Moisés.
Ma Luꞌ,
joylaj xomnint wutz chicoc yi eꞌ tzꞌamol tetz Jesús.
Xom nintz scyeꞌj jalen cuꞌn cyoponeꞌn le caꞌl yi wiꞌtz paleꞌ.
Ocopon cyen tuꞌ Luꞌ wutzkꞌanil,
nin cꞌoleꞌ quentz ẍchixoꞌl yi eꞌ aj ront cwent paleꞌ tan makꞌoꞌn ib tzikꞌakꞌ.
Cyoqueꞌn tzun yi eꞌ wiꞌtz paleꞌ scyuchꞌ cyakil yi eꞌ chiwiꞌ banl wiꞌ yi eꞌ judiy tan joyleꞌn puntil tan takꞌleꞌn til Jesús.
Na yi cyetz cyajbil iꞌtz tan teleꞌn cuꞌn swutz.
Poro quinin jal puntil cyaꞌn.
At wiꞌnin eꞌ,
eꞌ octz tan jaleꞌn cuꞌn wi cyakꞌ teꞌj,
poro aparch klen chiyol.
Chijeꞌn tzun txiclok cobox tan takꞌleꞌn til Jesús,
poro wi cyakꞌ tuꞌ.
Je chiyoleꞌj:
—Je yol nkubit ketz te nocxeꞌj:
‘Tzinxiteꞌ cuꞌn yi caꞌl yi wiꞌnin xanil,
yi wunak bnol tetz,
nin le toxiꞌn kꞌej jepon intxicbal junt tir,
yi nkꞌeꞌtz wunak bnol tetz,’
stzun iꞌ,
—cheꞌch bantz.
Poro nchaꞌtz eꞌ,
aparch klen chiyol.
Jeꞌn tzun txiclok yi wiꞌtz paleꞌ ẍchiwutz yi eꞌ mas yi chichamoꞌn quib,
nintzun jaktz tetz Jesús:
—¿Mbi tzuntz yi quiꞌc nin jun yol na awal tzaj tan acolol awib?
Poro yi Jesús,
quinin ben stzaꞌwel.
Chaꞌstzun te jakol yi wiꞌtz paleꞌ tetz:
—¿I peꞌ aẍaꞌtz yi Cristo,
yi Cyꞌajl Ryos yi wiꞌnin kꞌej?
—I inaꞌtz,
nin squileꞌuꞌ yi cꞌolẍchin xlaj Kataj Ryos,
yi Ryos yi chin cham nin tetz.
Nin ẍchinquileꞌuꞌ yi in yi in Bajx Cyꞌajol yil nopon tzaj junt tir tcyaꞌj tul noc sbakꞌ,
—stzun Jesús tetz.
Toqueꞌn tzun yi wiꞌtz paleꞌ tan ritꞌeꞌn cuꞌn yi beꞌch tetz tan ẍchajleꞌn yi qui na yub yi yol Jesús swutz iꞌ.
Beneꞌn tzun tloltz scyetz:
—Qui tajweꞌn mas stiw tan joyleꞌn til,
na ja wiꞌt quibituꞌ yi ja wiꞌt el kꞌej Kataj Ryos taꞌn.
I bin jaluꞌ,
¿mbi na cyal cyeruꞌ te xtxolbileꞌj?
—stzun yi wiꞌtz paleꞌ.
—Tajweꞌn tan quimeꞌn,
—cheꞌch bantz chicyakil.
Cyoqueꞌn tzun cobox tan stzubeꞌn cyen yi tꞌaꞌal chitziꞌ te wutz Jesús.
Nin nchaꞌtz oc jun suꞌt cyaꞌn tan jopleꞌn wutz.
Kalenaꞌs tzun cyoqueꞌntz tan tꞌokleꞌn.
Itzun cyaltz:
—¿Cẍopon peꞌ teꞌj,
naꞌ ncẍbiyon?
—cheꞌch.
Nchaꞌtz yi eꞌ aj ront nin eꞌ octz tan tꞌokleꞌn xak stziꞌ Jesús.
Choꞌn tzun at Luꞌ wutzkꞌanil yi tponeꞌn jun mos yi wiꞌtz paleꞌ.
Nintzun ben tilol yi cꞌolchij Luꞌ tzi kꞌakꞌ tan makꞌoꞌn ib,
nintzun cꞌabeꞌ cyentz tan xmayeꞌn.
—Yi aẍatz,
aẍ jun scyeri yi eꞌ yi xomcheꞌ te Jesús yi aj Nazaret,
—stzun iꞌ bantz tetz Luꞌ.
—Quiꞌ,
qui wajskeꞌn wutz yi junaꞌtz,
nin qui na pujx waꞌn yi mbi na awal tzaj swetz,
—stzun Luꞌ tetz.
Yi wiꞌt talol Luꞌ yi yolaꞌtz nintzun el tzi puert.
Tokꞌeꞌn tzun jun ajtzoꞌ.
Toqueꞌnt tzun yi mos tan xmayeꞌn nin Luꞌ,
nintzun taltz scyetz yi eꞌ yi ateꞌ nakaꞌj:
—Yi yajeꞌj,
iꞌ jun scyeri yi eꞌ ẍchusbeꞌtz Jesús.
Poro nintzun tal Luꞌ junt tir yi quiꞌ.
Junt tkuj nintz,
yi cyalol yi eꞌ yi ateꞌ-tz xlaj Luꞌ:
—Jun cuꞌn yol,
aẍ jun cyuchꞌ yi eꞌaꞌtz,
na aẍ aj Galilea,
na niꞌcuꞌn cẍjilon scyuchꞌ.
Poro itzun tal Luꞌ:
—Sak swutz Ryos yi qui wajskeꞌn wutz yi jun yajaꞌtz yi na cyal tzajuꞌ swetz,
—stzun Luꞌ bantz.
I cunin na eltzaj yi yolaꞌtz le stziꞌ Luꞌ yi tokꞌeꞌn junt tir yi ajtzoꞌ.
Tuleꞌn tzun txꞌakx tcꞌuꞌl Luꞌ yi yol Jesús yi nsken tal:
“Yi ntaxk okꞌ cob tir jun ajtzoꞌ,
nsken awal ox tir yi qui xomij awiꞌ sweꞌj.”
Yi tuleꞌn txꞌakx yi yolaꞌtz tcꞌuꞌl Luꞌ,
nintzun okꞌ cuꞌntz.